b'\n_START_ARTICLE_\nDidysis erelis r\xc4\x97ksnys\n_START_SECTION_\nDid\xc5\xbei\xc5\xb3j\xc5\xb3 ereli\xc5\xb3 r\xc4\x97ksni\xc5\xb3 klasifikacija, bendrumai, populiacijos pasikeitimai\n_START_PARAGRAPH_\nAnks\xc4\x8diau didieji ereliai r\xc4\x97ksniai pagal takson\xc4\x85 r\xc5\xab\xc5\xa1i\xc5\xb3 klasifikacijoje buvo priskiriami tikr\xc5\xb3j\xc5\xb3 ereli\xc5\xb3 (Aquila) gen\xc4\x8diai ir lotyni\xc5\xa1kai buvo u\xc5\xbera\xc5\xa1omi Aquila clanga pavadinimu. Bet patikslinus j\xc5\xb3 status\xc4\x85 r\xc5\xab\xc5\xa1i\xc5\xb3 klasifikacijoje, dabar jie priskirti tris r\xc5\xab\xc5\xa1is turin\xc4\x8diai ereli\xc5\xb3 r\xc4\x97ksni\xc5\xb3 (Clanga) gen\xc4\x8diai ir lotyni\xc5\xa1kai ra\xc5\xa1omi Clanga clanga._NEWLINE_Didiesiems ereliams r\xc4\x97ksniams geneti\xc5\xa1kai ir i\xc5\xa1vaizda artimiausi yra ma\xc5\xbeieji ereliai r\xc4\x97ksniai, su kuriais tarpusavyje neretai poruojasi ir sulaukia sveik\xc5\xb3 palikuoni\xc5\xb3. Da\xc5\xbeniausiai poruojasi ma\xc5\xbeojo erelio r\xc4\x97ksnio (Clanga pomarina) patin\xc4\x97lis su did\xc5\xbeiojo erelio r\xc4\x97ksnio (Clanga clanga) patele. \xc5\xa0i\xc5\xb3 dviej\xc5\xb3 r\xc5\xab\xc5\xa1i\xc5\xb3 poravimosi pasekm\xc4\x97 - did\xc5\xbei\xc5\xb3j\xc5\xb3 ereli\xc5\xb3 r\xc4\x97ksni\xc5\xb3 populiacijos savaiminis ma\xc5\xbe\xc4\x97jimas ir ateityje galimas i\xc5\xa1nykimas.\n_START_SECTION_\nI\xc5\xa1vaizda\n_START_PARAGRAPH_\nVisas k\xc5\xabnas vienspalviai tamsiai rudos spalvos, tik pakau\xc5\xa1is kiek \xc5\xa1viesesnis. Antuodegyje kartais b\xc5\xabna balsva d\xc4\x97m\xc4\x97. Snapas melsvas. Kojos geltonos, nagai juodi.\n_START_SECTION_\nK\xc5\xabno matmenys\n_START_PARAGRAPH_\nGana didelis pauk\xc5\xa1tis - ereli\xc5\xb3 r\xc4\x97ksni\xc5\xb3 (Clanga) gentyje stambiausia r\xc5\xab\xc5\xa1is. J\xc5\xb3 patin\xc4\x97liai kiek smulkesni u\xc5\xbe pateles ir sudaro apie 85% j\xc5\xb3 dyd\xc5\xbeio._NEWLINE__NEWLINE_Bendras k\xc5\xabno ilgis: 59-71 cm._NEWLINE__NEWLINE_Bendras atstumas tarp i\xc5\xa1sk\xc4\x97st\xc5\xb3 sparn\xc5\xb3 gal\xc5\xb3: 1,57-1,79 m._NEWLINE__NEWLINE_Patin\xc4\x97li\xc5\xb3 svoris: 1,5-1,9 kg._NEWLINE__NEWLINE_Patin\xc4\x97li\xc5\xb3 sparn\xc5\xb3 ilgis: 477-517 mm._NEWLINE__NEWLINE_Pateli\xc5\xb3 svoris: 1,8 kg-2,5 kg., did\xc5\xbeiausias svoris: 3,2 kg._NEWLINE__NEWLINE_Pateli\xc5\xb3 sparn\xc5\xb3 ilgis: 507-542 mm.\n_START_SECTION_\nPaplitimas pasaulyje\n_START_PARAGRAPH_\nDidieji ereliai r\xc4\x97ksniai nat\xc5\xabraliai paplit\xc4\x99 Europos \xc5\xbeemyno rytin\xc4\x97je dalyje nuo Baltijos j\xc5\xabros ryt\xc5\xb3 pakra\xc5\xa1\xc4\x8di\xc5\xb3 ir i\xc5\xa1 \xc4\x8dia jo paplitimo arealas siaura juosta t\xc4\x99siasi per mi\xc5\xa1k\xc5\xb3 zon\xc4\x85 Sibire t\xc4\x99siasi iki Rusijos Tolim\xc5\xb3j\xc5\xb3 Ryt\xc5\xb3 dalies, esan\xc4\x8dios prie Ochotsko ir Japonijos j\xc5\xabr\xc5\xb3 vakarini\xc5\xb3 pakran\xc4\x8di\xc5\xb3._NEWLINE_Ar\xc4\x8diausiai nuo Lietuvos peri kaimynin\xc4\x97je Gudijoje, kurioje pagal 2000\xe2\x80\x932003 met\xc5\xb3 duomenis priskai\xc4\x8diuojama apie 150\xe2\x80\x93200 perin\xc4\x8di\xc5\xb3 por\xc5\xb3. Pagal 1999\xe2\x80\x932002 met\xc5\xb3 duomenis, Gudijos pelk\xc4\x97tose Poles\xc4\x97s vietov\xc4\x97se priskai\xc4\x8diuojama apie 100-150 por\xc5\xb3, i\xc5\xa1 kuri\xc5\xb3 apie pus\xc4\x99 gyveno Bresto srityje. \xc5\xa0iaur\xc4\x97s Gudijoje tarp Dauguvos vidurupio ir Nemuno baseino vidurio esan\xc4\x8diame Gudijos e\xc5\xbeeryne (\xd0\x91\xd0\xb5\xd0\xbb\xd0\xb0\xd1\x80\xd1\x83\xd1\x81\xd0\xba\xd0\xb0\xd0\xb5 \xd0\x9f\xd0\xb0\xd0\xb0\xd0\xb7\xd0\xb5\xd1\x80\xd0\xb5) gyvena apie 30-40, kitais, galb\xc5\xabt tikslesniais \xc5\xa1altiniais, apie 15-20 por\xc5\xb3.\n_START_SECTION_\nPaplitimas Lietuvoje\n_START_PARAGRAPH_\nDidieji ereliai r\xc4\x97ksniai reguliariai stebimi Lietuvoje per pauk\xc5\xa1\xc4\x8di\xc5\xb3 migracijas, o Nemuno deltoje ir Ryt\xc5\xb3 Lietuvoje ir veisimosi laikotarpiu. Manoma kad yra perin\xc4\x8di\xc5\xb3 por\xc5\xb3, nors j\xc5\xb3 lizdaviet\xc4\x97s dar neaptiktos. \xc4\xaera\xc5\xa1yti \xc4\xaf Lietuvos raudonosios knygos 1(E) kategorij\xc4\x85.\n_START_SECTION_\nGyvenama aplinka\n_START_PARAGRAPH_\nGyvena dr\xc4\x97gnuose, pelk\xc4\x97tuose mi\xc5\xa1kuose ar\xc4\x8diau vandens telkini\xc5\xb3.'